Kapsulový šatník?
V mojich statusoch na facebookovej stránke či na profile instagrame Popletenej ste neraz čítali "Uplietla som či ušila kúsok, ktorý dokonalo zapadne do môjho kapsulového šatníku".
O čom to vlastne píšem?
Myšlienka kapsulového šatníku nie je vôbec nová, nie je to módna záležitosť a ani rozmar. Nápad či myšlienka vznikla v hlave Suzie Faux, majiteľky butiku v Londýne v sedemdesiatich rokoch minulého storočia. Šatník pozostáva asi zo 40 kúskov oblečenia, ktoré sú nadčasové a dajú sa ľahko kombinovať. Niekoľko kúskov vám tak vytvorí neobmedzené množstvo outfitov.
Dnes ešte viac ako v minulosti, vďaka ľahko dostupnej rýchlej móde (fast fashion značky), si uvedomujeme význam prehľadného šatníka. Čoraz viac z nás už nerado míňa svoju energiu na bezcieľne nakupovanie, ako skombinovať rôzne štýly v mnohých farbách, ktoré často podliehajú móde. Čoraz viac žien si svoj šatník tvorí samo. Pletieme a šijeme z kvalitných materiálov, ktoré nezaťažujú prírodu, netrpia pre ne ľudia a ani zvieratá. Ako si vytvoriť jednoduchý kapsulový šatník vo "svojich" farbách a zbaviť sa svojich preplnených skríň?
Malý test: otvorte vlastnú šatníkovú skriňu, je plná? Je doslova preplnená? Koľko farieb v nej vidíte? Ako rýchlo by ste zo svojho oblečenia vybrali 5 outfitov na pracovný deň a koľko kúskov by obsahovali celkom?
Jednoduchosť a nadčasovosť verzus výstrednosť
Môj šatník už dlhé roky spočíva v rovnakom štýle a farebnosti. Nerada nosím príliš farebné oblečenie. Občas skĺznem do farby z priadze, ktorú ponúka náš e-shop, farba sa mi veľmi páči, ale ju už nedokážem nosiť. Nie som ochotná tráviť čas nad rozmýšľaním, s čím nový svetrík budem nosiť a už vôbec nie minúť peniaze na nohavice ladiace ku nemu. Tak predávam alebo darujem.
Aj napriek tomu som sa i ja nevyhla drastickému triedeniu. Rozlúčila som sa postupne so všetkým, čo som nenosila 2 sezóny. Vytriedila som každú vec, ktorá nebola z kvalitných materiálov. Čoho som sa nedokázala vzdať, uložila som do krabíc a počas sezón som zamenila za iné kúsky, ktoré mi v šatníku zostali. Alebo neskôr už naozaj vytriedila darovaním. Viete ako sa poteší sestra či kamarátka, ak dostane čosi čo sa im na vás páčilo?
Dnes sa mi stáva, že počas celého roka nič nekúpim. Niečo si upletiem, veľa ušijem, topánky kupujem na viac rokov. Upriamujem sa na udržateľné a kvalitné značky s certifikátmi. O tých si povieme a napíšeme v samostatnom blogu.
V mojom šatníku sú zastúpené farby - biela, rôzne odtiene šedej, tmavo modrá a farba džínsov, červená, tmavo zelená a odtiene hnedej. Obdivujem však dámy a pánov, ktorí sa obliekajú výhradne do dvoch farieb, dokonca do rovnakých kúskov oblečenia. Po otvorení skrine sa naskytá takýto obraz: na vešiakoch visí 5 rovnakých kúskov bielych košieľ, 3 kusy rovnakých čiernych nohavíc, na spestrenie ku nim čierna púzdrovú sukňa a šaty, čierne sako a kabát. Obuv tvoria čierne lodičky a zimné čižmy. Čo poviete? Pre niekoho nepochopiteľné, pre iných dokonalá voľba.
Juj! Športujem a čo oblečenie na šport či do práce?
Máte veľa športových záujmov, alebo prácu, ktorá vyžaduje netypické oblečenie? Tiež sa vám nezdá počet 40 dostatočne široký, lebo podnebie na Slovensku je rozmanité a my predsa len potrebujeme zohľadňovať teplotné zmeny 4 ročných období. Kapsulový šatník nie je diktát a počet 40 je naozaj len číslo, ktoré ho definuje. Do tohto počtu sa nezapočítava pracovné oblečenie, oblečenie na šport či na prácu vo vašej záhrade. Tiež nezahŕňa spodnú bielizeň. Ale aj tu platí, že ak môžeme kupujeme si oblečenie na voľný čas kvalitných značiek, ktoré vydržia dlhé roky. Myslíme na udržateľnosť a fair trade.
Ako vybrať 40 kúskov kapsulového šatníka?
Vybrať 40 či 50 kúskov nie je veru jednoduché. Viem o čom píšem a netrvalo mi to jednu sezónu. Nikto mi neradil, informácie pred pár rokmi boli striedme, povedomie o slow fashion a slow knitting ako protipól konzumnému a neetickému fast fashion, takmer žiadne. Mojou motiváciou bolo najskôr sťahovanie. Aby môj šatník tvorilo niekoľko kartónov?
Nastalo triedenie, pokračovalo hľadaním informácií, pokračovalo poznaním a už sa nedalo cúvnuť. Vtedy vznikla Popletena a potreba pliesť a šiť z materiálov, ktorými by som osobne prispela k lepšiemu, láskavejšiemu životu na našej planéte.
V mojom šatníku sú zastúpené farby - biela, rôzne odtiene šedej, tmavo modrá a farba džínsov, červená, tmavo zelená a hnedá vo viacerých odtieňoch. V lete pridávame starorúžovú.
Svoje oblečenie nosím dlhé obdobia. Stavila som na kvalitnú vlnu, ľan, tencel, viskóza a bavlnu, ktorá je pestovaná s deklaráciou udržateľnosti. Ku starým kúskom som doplnila nové, zväčša vlastnoručne ušité či upletené. Nateraz je môj kapsulový šatník takmer dobudovaný. Ale ešte stále o čosi širší ako by som chcela.
Čo má tvoriť váš šatník?
Vyberte si svojich 4-6 základných farieb a z nich budete potrebovať približne:
Topy a košele:
- mikina
- vlnený pulóver
- rolák
- sveter či kardigan
- biela košeľa
- jednofarebné tričko krátky rukáv
- jednofarebné tričko dlhý rukáv
- pásikavé tričko
- slávnostná blúzka alebo top
- tielko alebo tričko bez rukávov
Šaty:
- na nosenie do práce či mesta
- letné
- malé čierne
Na spodnú časť:
- ležérna sukňa
- elegantná sukňa
- čierne alebo šedé nohavice
- džínsy v obľúbenej farbe
- letné nohavice
- krátke letné nohavice
Vrchná vrstva:
- krátka bunda
- vlnený kabát
- parka
- čierne alebo šedé sako
- zimná bunda
- džínsová bunda v obľúbenej farbe
Topánky:
- biele tenisky
- šľapky
- letné sandále
- jesenné poltopánky
- zimné topánky
- čižmy
Doplnky:
- väčšia taška - shopper
- kabelka
- ruksak
- látková šatka
- pletená šatka alebo šál
- čiapka
- rukavice elegantné
- pletené palčiaky
Triediť, odkladať, nevyhadzovať bezhlavo...
Dôležité je uvedomiť si, prečo chcete svoj šatník zmeniť na kapsulový. Prečo chcete svoj šatník zredukovať. Podstatou kapsulového šatníka nie je vyhodiť ten váš pôvodný. Uvedomte si, že motiváciou nie je nakupovanie, ale zmena.
Ako teda?
Svoj šatník vytriedite tak, že si najskôr vyberiete svoje najobľúbenejšie kúsky vo vašich farbách. Oblečenie, ktoré významne poznačil čas vyhoďte. Kúsky, ktorá potešia iných, rozdajte alebo vymeňte. Ostatné vložte do krabíc a odložte. Vracajte sa ku nim a obmieňajte, alebo postupom času ich vymeňte či darujte. To čo naozaj budete potrebovať doplniť, tak kúpte. Hlavne kvalitne a udržateľne. Aj second hand a swap (výmena oblečenia) sú cesta. Často krát v nich nájdete doslova poklady kvalitných značiek a materiálov. Rozhodne nevbehnite do fast fashion obchodov a nekúpte opäť oblečenie, ktoré vám vydrží krátky čas. Ktoré vyrobili deti a trpeli pre ne zvieratá. Zaujímajte sa odkiaľ pochádza vaše oblečenie. Ak viete a chcete, vytvárajte si oblečenie a doplnky samé. Pohľadajte si kurz, pridajte si na spoločné online tvorenie, môžete aj s Popletenou.
Netrúfatete si na zmenu samé?
Niekedy stačí málo a na zmenu sa odhodláte za krátky čas. Inokedy vám ku zmene pomôže niekto blízky či odborník.
Aj tu platí, stačí chcieť!
Prajem veľa radosti z tvorby. Tým kto vám poradí je aj Popletena. A veľmi rada!